送趙清憲入蜀
作者：范祖禹
朝代：宋

paragraphs: 上聖隆西眷，中朝報鉅賢。
三刀重夢寐，四國賴蕃宣。
自昔方隅遠，惟公惠澤偏。
絃歌初撫字，使節再聨翩。
召父深仁浹，文翁美化全。
南圗廻海浪，北極上星躔。
霖雨蘇羣物，卿雲被八埏。
從容方論道，引避不居權。
忠馭何頻叱，行帷义一褰。
漏天開霧雨，燒棧掃雲煙。
玉壘山横雪，羅江水映緜。
閭閻瞻冕服，父老識旌旃。
清静嘗能理，煩苛冀盡蠲。
銷兵無吠警，含哺但安眠。
富庶寧加此，功名固有焉。
豈惟私蜀土，佇更秉陶甄。